Smernica Komisie 2003/95/ES
z 27. októbra 2003,
ktorou sa mení a dopĺňa smernica 96/77/ES ustanovujúca špecifické kritériá čistoty potravinárskych prídavných látok iných ako farbivá a sladidlá
(Text s významom pre EHP)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu [1], zmenenú a doplnenú smernicou Európskeho parlamentu a Rady 94/34/ES [2], a najmä jej článok 3 ods. 3 písm. a),
po porade s Vedeckým výborom pre potraviny,
keďže:
(1) Smernica 95/2/ES Európskeho parlamentu a Rady z 20. februára 1995 o potravinárskych prídavných látkach iných ako farbivá a sladidlá [3], naposledy zmenená a doplnená smernicou 2001/5/ES [4] ustanovuje zoznam látok, ktoré nie sú farbivami alebo sladidlami a ktoré možno používať ako prídavné látky do potravín.
(2) Smernica Rady 96/77/ES [5], naposledy zmenená a doplnená smernicou 2002/82/ES [6], ustanovuje kritériá čistoty prídavných látok uvedených v smernici 95/2/ES.
(3) Vedecký výbor pre potraviny vo svojom stanovisku zo 6. mája 2002 konštatoval, že prítomnosť etylénoxidu by sa mala znížiť pod hranicu zistiteľnosti. V dôsledku toho je potrebné upraviť príslušné jestvujúce kritérium čistoty stanovené v smernici 96/77/ES.
(4) Technickému pokroku je potrebné prispôsobiť jestvujúce kritériá čistoty E 251 dusičnanu sodného a E 459 beta-cyklodextrínu.
(5) Do úvahy je potrebné vziať špecifikácie analytických postupov pre prídavné látky, ustanovené v Potravinovom kódexe, ktoré navrhol Spoločný expertný výbor FAO/WHO pre potravinárske prídavné látky (JECFA).
(6) Podľa toho by sa mala zmeniť a doplniť smernica 96/77/ES.
(7) Opatrenia ustanovené touto smernicou sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha smernice 96/77/ES sa mení a dopĺňa, ako je uvedené v prílohe tejto smernice.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. novembra 2004. Bezodkladne o tom o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Výrobky uvedené na trh alebo označené pred 1. novembrom 2004, ktoré nie sú v súlade s touto smernicou, možno predávať do vyčerpania zásob.
Článok 4
Táto smernica nadobúda účinnosť dvadsiatym dňom nasledujúcim po jej uverejnení v Úradnom vestníku Európskej únie.
Článok 5
Táto smernica je adresovaná členským štátom.
V Bruseli 27. októbra 2003